चंडीगढ़। 122 पुलिस कर्मी, छह एसएचओ, एक डीएसपी, 100 के करीब पीयू सिक्योरिटी का स्टाफ, चीफ सिक्योरिटी ऑफिसर, एबीवीपी की पूरी भीड़ और भाजपा के बड़े नेता, दिल्ली-हिमाचल और पंजाब से एबीवीपी-एसएफएस समर्थकों की भीड़ के बीच एक्टिविस्ट सीमा आजाद पंजाब यूनिवर्सिटी कैंपस में आईं, स्टूडेंट्स को संबोधित किया और चली भी गईं। न पुलिस उन्हें पहचान पाई, न पीयू प्रशासन और न ही एबीवीपी।
एसएफएस के भी चुनिंदा लीडर्स को ही इसकी जानकारी थी। दरअसल, एसएफएस के सेमिनार में वीसी ऑफिस के सामने कई लोग एक के बाद एक बोल रहे थे। इनमें कुरुक्षेत्र से आईं जत्थेदारनी कृति को भी बोलने के लिए इंट्रोड्यूस कराया गया। यह जत्थेदारनी ही सीमा आजाद थीं, सिर पर दस्तार बांधे। वह एक लड़की के साथ पहुंचीं और वही लड़की वापस ले गई। हर हाल में सीमा के विरोध पर आमादा एबीवीपी भी एसएफएस की इस स्ट्रेट्जी को भांप नहीं पाई।
सीमा आजाद को शुक्रवार सुबह चंडीगढ़ पहुंचना था, ट्रेन से। लेकिन एसएफएस को पता लगा कि माहौल ठीक नहीं है तो सीमा को वीरवार रात ही चंडीगढ़ लाया गया। यहां सीमा सेक्टर-37 में एसएफएस के स्टूडेंट लीडर के रिश्तेदार के घर पर रुकीं। यहां से सुबह करीब साढ़े आठ बजे गुरुद्वारे के रास्ते पीयू पहुंची। मौके पर चार-पांच पुलिसकर्मी बैठे थे और उनके पास मोबाइल में सीमा की तस्वीर भी थी, लेकिन वो सीमा को पहचान नहीं पाए। इस वक्त तक सीमा नॉर्मल वेशभूषा में थीं। उनका मोबाइल दूसरे स्टूडेंट्स के पास था, ताकि लोकेशन ट्रेस भी किया जाए तो वह पकड़ में न आएं।
पीयू में वह छह अलग जगहों पर कुछ-कुछ देर के लिए रुकीं। उन्होंने इस दौरान कैंपस में कुल्चे भी खाए। हॉस्टल के किसी कमरे के बजाए उनको बाहर-बाहर ही रखा गया। स्टूडेंट्स सेंटर, हॉस्टल नंबर-6 व 4 के आसपास, पीयू की मार्केट और सभी गेटों के करीब ही सीमा रहीं। इंतजाम ऐसे थे कि यदि एबीवीपी के लोग पीछे आते तो वह तुरंत निकल सकें। वीसी ऑफिस के सामने एसएफएस के सेमिनार में लगभग सभी वक्ता बोल चुके थे तो सीमा आजाद का मैसेज पढ़ा गया कि वह नहीं आ पाएंगी। इससे एबीवीपी रिलैक्स हो गई और ज्यादातर कार्यकर्ता मौके से छंट गए। इसके बाद भी एसएफएस ने पांच बार रायशुमारी की कि सीमा को बोलने के लिए लाया जाए या नहीं। आखिर में दस्तार का इंतजाम किया गया और जत्थेदारनी का वेष बनाकर उन्हें लाया गया। सिख वेष में वह खालिस हिंदी में बोलकर मौके से निकल गईं। थोड़ी देर बाद पता चला कि वही सीमा आजाद थीं। एसएफएस कार्यकर्ता उनको भगाने के लिए भागे, पीछे एबीवीपी वाले भी हो लिए। लेकिन तब तक वह रेसिडेंशियल एरिया से होते हुए बाहर निकल चुकी थीं।
वेष बदलकर बोलना सिर्फ एक स्टेप, ये बताने के लिए कि एबीवीपी की मनमानी नहीं चलेगी
मेरे लिए ‘सरप्राइजिंग’ है कि पंजाब एबीवीपी तो मेरे बारे में जानती भी नहीं, इसके बावजूद उन्होंने विरोध किया। एबीवीपी के कहने पर यूटी प्रशासन ने भी इतनी सिक्योरिटी लगा दी। चेक भी नहीं किया कि जो दावा एबीवीपी कर रही है कि ‘सीमा आजाद पांच स्टेट्स में बैन है, वह ठीक है भी या नहीं’। यही साबित करता है कि सत्ता उनके साथ है और वह झूठे मुद्दों के जरिए गरीबों की आवाज उठाने वालों को दबा रहे हैं। वेष बदल कर स्टूडेंट्स को संबोधित करना कोई बड़ी कामयाबी नहीं, बल्कि एक छोटा सा स्टेप है, ये समझाने के लिए कि आपकी मनमानी नहीं चलेगी।
भास्कर : आपका कार्यक्रम पहले से तय था पर रामजस कॉलेज के बाद पीयू का माहौल बदला तो आपको पता था?
- सीमा: हां स्टूडेंट्स ने मुझे बता दिया था, पर उनका कहना था कि आपको आना है तो मुझे भी आना ही था। ये सिचुएशन तो वह हर यूनिवर्सिटी में पैदा कर रहे हैं। जितना ये देश उनका है, उतना ही हमारा भी है। स्कूल और कॉलेज में तो उनकी रोक थी कि वहां पर डिसिप्लिन है, लेकिन यूनिवर्सिटीज ताे डिस्कशन का मंच हैं। हम मारपीट करने तो नहीं आए थे, बात ही तो करने गए थे। उनकी इस चुनौती का जवाब जरूरी था। ये एसएफएस के लिए पर्सनल चुनौती नहीं थी बल्कि हर जगह चल रहे माहौल के बीच उनको जवाब देना जरूरी था। ये देश किसी एक धर्म, जाति या राजनीति वालों का देश नहीं है।
भास्कर : इतने विवाद के बाद भी इवेंट टाला क्यों नहीं?
- सीमा: एबीवीपी कैंपस में गलत प्रचार कर रही थी कि मैं पांच स्टेटस में बैन हूं। सच यह है कि मेरी बेल में कोई भी कंडीशन नहीं है। झूठी बातों से वह कामयाब नहीं हो सकते। डिबेट करनी है तो कम से कम फैक्ट के साथ करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva